b'\n_START_ARTICLE_\nBerit \xc3\x85s\n_START_SECTION_\nKarriere\n_START_PARAGRAPH_\n\xc3\x85s er uddannet psykolog og arbejdede som l\xc3\xa6rer i 1953\xe2\x80\x9354, 1954\xe2\x80\x9357 som arbejdspsykolog ved Oslo arbejdskontor og derefter med forskellig forskning 1957\xe2\x80\x9369. I 1969 blev hun universitetslektor i socialpsykologi ved Universitetet i Oslo og var ansat d\xc3\xa9r, til hun gik p\xc3\xa5 pension i 1994. Hun blev f\xc3\xb8rsteamanuensis i 1980 og professor i 1991._NEWLINE_Berit \xc3\x85s er \xc3\xa6resdoktor ved K\xc3\xb8benhavns Universitet, universitetet i Halifax i Canada og ved Uppsala Universitet. Hun blev Ridder1 af St. Olavs Orden i 1997 og modtog en international akademikerpris fra Amsterdams universitet i 1988.\n_START_SECTION_\nDe fem herskerteknikker\n_START_PARAGRAPH_\nHun er s\xc3\xa6rlig kendt for at have identificeret de de fem herskerteknikker i 1979.  I virkeligheden havde hun l\xc3\xa5nt begrebet fra den norske psykolog Ingjald Nissen, som havde skrevet om det i Psykopaternes diktatur fra 1945. F\xc3\xb8rst i 2007 skrev hun selv, at Nissen nok ville have "vendt sig i graven", hvis han havde vidst, "at jeg tilskrives at have lanceret begrebet herskerteknik". Hun omtalte imidlertid ikke sin kollega Harriet Holter, der allerede havde skrevet om m\xc3\xa6nds herskerteknikker mod kvinder og kan have introduceret begrebet for \xc3\x85s. Derimod omtalte \xc3\x85s filosoffen George Edward Moore, men han har ikke skrevet om herskerteknikker.\n_START_SECTION_\nPolitik\n_START_PARAGRAPH_\nDa Sosialistisk Venstreparti blev dannet i 1975, blev hun partiets f\xc3\xb8rste leder og var det til 1976. Hun var medlem af formandskabet i Asker (1967\xe2\x80\x9375), vareordf\xc3\xb8rer (1971\xe2\x80\x9375) og stortingsrepr\xc3\xa6sentant fra 1973. Hun var initiativtager til den norske afdeling af Women\xe2\x80\x99s International Strike for Peace i 1961 og leder af "Kvindeaktionen mod norsk medlemskab i EEC" i 1972. Hun er fylkesstyremedlem i Nei til EU i Akershus. Hun var styreleder i Stiftelsen "Kvinneuniversitetet" fra 1983.\n_START_SECTION_\nBiografi\n_START_PARAGRAPH_\nEbba Haslund har skrevet biografien Ild fra Asker om \xc3\x85s og hendes kontor, hvor der ved d\xc3\xb8ren stod en skulptur i legemst\xc3\xb8rrelse af en mand med blonde-forkl\xc3\xa6de og skilt p\xc3\xa5 maven: "Manden er menneskets bedste ven". Biografien omtaler ogs\xc3\xa5 \xc3\x85s\' bes\xc3\xb8g i New York, hvor hun m\xc3\xb8dte John Lennon og Yoko Ono. \xc3\x85s og hendes ledsager tilb\xc3\xb8d at l\xc3\xa6re Lennon touch-systemet p\xc3\xa5 skrivemaskine. Hun og hendes ledsager blev inviteret hjem til lejligheden ved Central Park, hvor de boede i flere dage.\n_START_SECTION_\nKonspirationsteorier\n_START_PARAGRAPH_\nBerit \xc3\x85s har gjort sig bem\xc3\xa6rket ved at fremme konspirationsteorier om terrorangrebet den 11. september 2001. Hun h\xc3\xa6vder, at flyangrebene kan v\xc3\xa6re dataanimationer, og at katastrofen kan v\xc3\xa6re iscenesat af amerikanske myndigheder.  Hun mener ogs\xc3\xa5, at vi uds\xc3\xa6ttes for kemiske flyangreb i form af giftige kondensstriber, kaldt chemtrails.'